b'\n_START_ARTICLE_\nUlgen\n_START_SECTION_\nZna\xc4\x8dilnosti\n_START_PARAGRAPH_\nV tur\xc5\xa1ki in mongolski mitologiji tvori breza kozmi\xc4\x8dno os med nebom in zemljo, zato je sveta in posve\xc4\x8dena Ulgenu. Njemu je posve\xc4\x8den tudi konj, ki je kot sveta in \xc5\xbertvena \xc5\xbeival del njegovega \xc4\x8da\xc5\xa1\xc4\x8denja. Ulgen simbolizira dobroto, blaginjo, \xc5\xa1tevil\xc4\x8dnosti, obilje hrane, vode in drugo. Poleg tega je stvarnik zemlje, neba in vseh \xc5\xbeivih bitij in nadzira dogajanja v ozra\xc4\x8dju in gibanje zvezd. Zemljo je ustvaril za ljudi, ki na njej \xc5\xbeivijo, in vodi ljudi, \xc5\xbeivali in mavrico. Je tudi za\xc5\xa1\xc4\x8ditnik \xc5\xa1amanov in vir njihovega znanja._NEWLINE_Med ljudmi velja prepri\xc4\x8danje, da je Ulgena ustvaril Tengri (Tengere Kajra Kan). V mongolsko-tur\xc5\xa1kem panteonu je drugo najvi\xc5\xa1je bo\xc5\xbeanstvo za Tengrijem. Pogosto se primerja s Tengrijem, velja za njegov par ali kar zanj. V nekaterih pogledih sta Ulgen in Tengri delno zamenljiva._NEWLINE_Ulgan je opisan kot nasprotnik boga zla in teme Erlika in je v tem smislu za\xc5\xa1\xc4\x8ditnik \xc4\x8dlove\xc5\xa1tva. Baj Ulgen \xc5\xbeivi nad zvezdami, soncem in luno v zlati hi\xc5\xa1i v \xc5\xa1estnajstem nadstropju neba. Ve\xc4\x8dina ljudi ga nikoli ne sre\xc4\x8da. Izjeme so \xc5\xa1amani, ki posedujejo astralne mo\xc4\x8di._NEWLINE_Njemu v \xc4\x8dast se \xc5\xbertvujejo \xc5\xbeivali, zlasti konji. Vsako tretje, \xc5\xa1esto, deveto ali dvanajsto leto lahko \xc5\xa1aman \xc5\xbertvuje belega konja kot prvi korak dostopa do Ulgena. \xc5\xa0aman mora zatem zajahati njegovo du\xc5\xa1o in prodreti skozi vse plasti neba, dokler ne pride do Ulgena. Tam najprej sre\xc4\x8da Ulganovega slu\xc5\xbeabnika Jajika, ki mu pojasni, ali so bili njegovi darovi sprejeti ali ne. \xc4\x8ce je bilo \xc5\xbertvovanje uspe\xc5\xa1no, lahko \xc5\xa1aman od vsevednega Ulgena izve za prete\xc4\x8de nevarnosti, kakr\xc5\xa1na je na primer slaba letina.\n_START_SECTION_\nUlgenovi otroci\n_START_PARAGRAPH_\nUlgen ima sedem sinov, imenovanih Ako\xc4\x9flanlar (Beli fantje) ali K\xc4\xb1yatlar. Ima tudi devet h\xc4\x8dera, imenovanih Akk\xc4\xb1zlar ali K\xc4\xb1yanlar. Nobeno njihovo ime ni znano. H\xc4\x8derke so vir \xc5\xa1amanovega navdiha.'